b"\n_START_ARTICLE_\nClaramunt\n_START_SECTION_\nEtimologia\n_START_PARAGRAPH_\nClaramunt \xc3\xa9s una forma rom\xc3\xa0nica antiga procedent del llat\xc3\xad claro monte (muntanya esclarissada), com hom pot observar perfectament amb una visita al lloc: el s\xc3\xb2l on s'aixeca el poble de Claramunt \xc3\xa9s molt poc propici a l'exist\xc3\xa8ncia de boscos espessos, atesa la seva pobresa. Aix\xc3\xad ho estableix Joan Coromines.\n_START_SECTION_\nHist\xc3\xb2ria\n_START_PARAGRAPH_\nEn el cens del 1359, Claramunt no hi consta; el 1831 s\xc3\xad, amb 28 habitants, i vers 1900, hi havia 25 edificis, amb 79 habitants. En l'actualitat, el 2006 nom\xc3\xa9s hi ha censat 1 habitant._NEWLINE_L'esgl\xc3\xa9sia de Sant Pere de Claramunt era parroquial, per\xc3\xb2 no pertanyia al bisbat d'Urgell, sin\xc3\xb3 que en un principi fou del Bisbat de Roda i despr\xc3\xa9s fou traspassat al de Lleida, en suprimir-se aquell bisbat. Actualment hi continua pertanyent, per\xc3\xb2 la parr\xc3\xb2quia de Castissent \xc3\xa9s administrada des de la parr\xc3\xb2quia d'Areny de Noguera, del bisbat de Barbastre-Monts\xc3\xb3, pel fet que Castissent havia pertangut sempre a l'arxiprestat de Tolba, que pass\xc3\xa0 al darrer bisbat esmentat, creat a darreries del segle XX._NEWLINE_Pascual Madoz publicava el 1845 el Diccionario geogr\xc3\xa1fico.... S'hi troba un article dedicat a Claramunt; entre altres coses, diu que Claramunt \xc3\xa9s en un lloc alt, dominat al nord pel tur\xc3\xb3 del Cabo, en lloc perfectament ventilat i clima una mica fred, per\xc3\xb2 saludable. Tenia 9 cases reunides, d'un sol pis i miserables, i 6 m\xc3\xa9s de disseminades, anomenades dels Prats de Ricon, de Ramon del Soldat i de l'Escol\xc3\xa0. Esmenta una torre molt antiga i restes que demostren que havia estat un lloc fortificat. L'aigua que abasteix el poble prov\xc3\xa9 d'una bassa situada a un quart d'hora del poble. El terreny \xc3\xa9s aspre, trencat, \xc3\xa0rid i de mala qualitat, i no hi ha ni boscos ni horts de regadiu. La principal producci\xc3\xb3, tot i que escassa, era blat, una mica de s\xc3\xa8gol i vi de mala qualitat. Hi havia algunes pastures, amb ovelles i vaques i bous. La cacera era abundant, amb conills, perdius i llops. 5 ve\xc3\xafns (caps de fam\xc3\xadlia) i 30 \xc3\xa0nimes (habitants) en constitu\xc3\xafen la poblaci\xc3\xb3._NEWLINE_La possessi\xc3\xb3 de Claramunt, al llarg de la hist\xc3\xb2ria ha canviat sovint de mans; poc abans de l'extinci\xc3\xb3 dels senyorius, a mitjan segle XIX, pertanyia a Joaquima Lalaing i Lacerda, tercera comtessa de Lalaing, emparentada amb la casa de Medinaceli."